## Uredba o unutarnjem ustrojstvu Državnog ureda za trgovinsku politiku

### NN 21/2012 (22.2.2012.), Uredba o unutarnjem ustrojstvu Državnog ureda za trgovinsku politiku

VLADA REPUBLIKE HRVATSKE

559

Na temelju članka 63. stavka 2. Zakona o sustavu državne uprave (»Narodne novine« broj 150/2011) i članka 40. stavka 1. Zakona o ustrojstvu i djelokrugu ministarstava i drugih središnjih tijela državne uprave (»Narodne novine« broj 150/2011), Vlada Republike Hrvatske je na sjednici održanoj 16. veljače 2012. godine donijela

UREDBU

O UNUTARNJEM USTROJSTVU DRŽAVNOG UREDA ZA TRGOVINSKU POLITIKU

I. OPĆE ODREDBE

Članak 1.

Ovom Uredbom uređuje se unutarnje ustrojstvo Državnog ureda za trgovinsku politiku (u daljnjem tekstu: Državni ured), nazivi unutarnjih ustrojstvenih jedinica i njihov djelokrug, način upravljanja tim jedinicama, okvirni broj državnih službenika i namještenika, te druga pitanja od značenja za rad Državnog ureda.

II. UNUTARNJE USTROJSTVO

Članak 2.

Za obavljanje poslova iz djelokruga Državnog ureda ustrojavaju se sljedeće ustrojstvene jedinice:

1. Kabinet predstojnika

2. Glavno tajništvo

3. Sektor za trgovinsku politiku i poslove Europske unije

4. Samostalna služba za bilateralne gospodarske odnose.

1. KABINET PREDSTOJNIKA

Članak 3.

U Kabinetu predstojnika obavljaju se stručni i administrativni poslovi za predstojnika i zamjenika predstojnika, protokolarni poslovi i poslovi odnosa s javnošću, poslovi u svezi predstavki i pritužbi građana, poslovi praćenja rada i komuniciranja s Hrvatskim saborom, Vladom Republike Hrvatske i drugim tijelima državne uprave, kao i drugi stručni i administrativni poslovi u svezi s realizacijom programa rada i aktivnosti predstojnika i zamjenika predstojnika.

2. GLAVNO TAJNIŠTVO

Članak 4.

Glavno tajništvo Državnog ureda kao posebna ustrojstvena jedinica obavlja upravne i stručne poslove vezane uz materijalno poslovanje, nabavu te investicije, uvođenje novih tehnologija, poslove upravljanja i razvoja ljudskih potencijala, poslove pisarnice, te pomoćno-tehničke poslove za potrebe Ureda i to: obavlja upravne i stručne poslove koji se odnose na statusna i radno-pravna pitanja službenika i namještenika, vodi osobne očevidnike državnih službenika i namještenika Državnog ureda; planira potrebe i provodi postupke za nabavu roba, radova i usluga za potrebe Državnog ureda sukladno Zakonu o javnoj nabavi; priprema i izrađuje ugovore iz područja nabave, organizira poslove održavanja poslovnog prostora, skrbi o urednom i pravilnom korištenju imovine i sredstava za rad; obavlja poslove pisarnice i pismohrane, razvrstavanje i raspoređivanje dokumenata, upisivanja u odgovarajuće očevidnike, otpremanja, razvođenja i njihovog čuvanja u pismohrani; obavlja stručne poslove koji se odnose na primjenu suvremenih metoda rada, a posebice primjenu računalnih i komunikacijskih sustava u radu te uvođenje novih tehnologija u rad Državnog ureda, koordinira razvoj informacijskog sustava u Državnom uredu, pruža korisnicima potporu u radu; razvija sadržaj web-stranica; omogućava građanima dostavljanje pritužbi na rad Državnog ureda elektronskim putem, organizira prijevoz dužnosnika i službenika. Glavno tajništvo obavlja i upravne i stručne poslove koji se odnose na izradu prijedloga državnog proračuna, izradu mjesečnih financijskih planova, izrađuje propisana financijska, statistička i ostala izvješća sukladno zakonima i ostalim propisima, obavlja financijske poslove, izvršava plaćanja za odobrene tekuće i kapitalne izdatke po pozicijama državnog proračuna; obavlja poslove obračuna plaća i naknada zaposlenima; vodi blagajničko poslovanje, priprema i izrađuje periodične obračune, završni račun, konsolidira financijska izvješća; organizira godišnji popis imovine i obveza, vodi knjigovodstvo osnovnih sredstava, sitnog inventara i uredskog materijala; te obavlja i druge poslove u okviru svojega djelokruga. Glavno tajništvo obavlja i poslove područne riznice u skladu s autorizacijama i utvrđenim poslovnim procesima Državne riznice. Glavno tajništvo obavlja i druge poslove iz svojega djelokruga.

3. SEKTOR ZA TRGOVINSKU POLITIKU I POSLOVE EUROPSKE UNIJE

Članak 5.

Sektor za trgovinsku politiku i poslove Europske unije obavlja upravne i stručne poslove koji se odnose na trgovinsku politiku Republike Hrvatske: predlaže, provodi i nadzire provedbu mjera trgovinske politike, u skladu s gospodarskom politikom Vlade Republike Hrvatske i u suradnji s drugim tijelima državne uprave, agencijama i poslovnom zajednicom; priprema prijedloge i stručne podloge, iz svoje nadležnosti, za utvrđivanje i provedbu gospodarske politike s inozemstvom; priprema prijedloge propisa iz nadležnosti Državnog ureda; promiče i štiti trgovinske interese Republike Hrvatske u odnosima s drugim državama i međunarodnim organizacijama; predlaže i prati usklađivanje zakonodavstva na području trgovinske politike sa zakonodavstvom Europske unije; u suradnji s nadležnim tijelima državne uprave sudjeluje u koordinaciji pripreme nacionalnih stajališta i usklađivanja aktivnosti koje se odnose na sudjelovanje i zastupanje hrvatskih interesa u tijelima Europske unije u procesu usvajanja zajedničke trgovinske politike i trgovinskih mjera; provodi i koordinira s drugim tijelima državne uprave aktivnosti u vezi sa članstvom Republike Hrvatske u Svjetskoj trgovinskoj organizaciji (WTO) te sudjelovanjem u multilateralnim trgovinskim pregovorima u okviru te organizacije; priprema i provodi aktivnosti vezane uz odnose s drugim međunarodnim multilateralnim gospodarskim organizacijama, posebice s Organizacijom za gospodarsku suradnju i razvoj (OECD) te gospodarskim agencijama UN-a, u područjima iz nadležnosti Državnog ureda; koordinira sustav nadzora izvoza robe s dvojnom namjenom; izrađuje izvješća, mišljenja i preglede iz područja trgovinske politike i gospodarskih odnosa s inozemstvom koji služe kao podloga za strateške dokumente Vlade Republike Hrvatske i prilagodbu postojećega zakonskog okvira; sudjeluje u pripremi i provedbi programa i projekata financiranih od strane Europske unije te kroz druge oblike međunarodne pomoći, iz područja nadležnosti Državnog ureda.

U sklopu Sektora za trgovinsku politiku i poslove Europske unije ustrojavaju se:

3.1. Služba za poslove Europske unije i multilateralne organizacije

3.2. Služba za mjere trgovinske politike.

3.1. Služba za poslove Europske unije i multilateralne organizacije

Članak 6.

Služba za poslove Europske unije i multilateralne organizacije obavlja sljedeće upravne i stručne poslove: utvrđuje i provodi trgovinsku politiku Republike Hrvatske u skladu s gospodarskom politikom Vlade Republike Hrvatske i u suradnji s drugim tijelima državne uprave, agencijama i poslovnom zajednicom; promiče i štiti trgovinske interese Republike Hrvatske u gospodarskim odnosima s drugim državama i međunarodnim organizacijama; koordinira pripremu prijedloga propisa iz nadležnosti Državnog ureda; predlaže i prati usklađivanje hrvatskog zakonodavstva i provođenje preuzetih obveza Republike Hrvatske na području trgovinske politike sa zakonodavstvom i politikama Europske unije; u suradnji s nadležnim tijelima državne uprave sudjeluje u koordinaciji pripreme nacionalnih stajališta i usklađivanja aktivnosti koje se odnose na sudjelovanje i zastupanje hrvatskih interesa u tijelima Europske unije u procesu usvajanja zajedničke trgovinske politike i trgovinskih mjera, posebice u Odboru za trgovinsku politiku Vijeća Europske unije, drugim radnim skupinama Vijeća Europske unije te provedbenim odborima (komitologija) u područjima iz nadležnosti Državnog ureda; usklađuje, provodi i koordinira s drugim tijelima državne uprave sve aktivnosti u vezi sa članstvom Republike Hrvatske u Svjetskoj trgovinskoj organizaciji (WTO), sudjelovanjem u multilateralnim trgovinskim pregovorima u okviru te organizacije, komunikacijom s Tajništvom WTO-a i Stalnom misijom Republike Hrvatske pri Ujedinjenim narodima u Ženevi u WTO pitanjima; priprema prijedloge i provodi aktivnosti vezane uz odnose s drugim međunarodnim multilateralnim gospodarskim organizacijama, posebice s Organizacijom za gospodarsku suradnju i razvoj (OECD) te gospodarskim agencijama UN-a, u područjima iz nadležnosti Državnog ureda; izrađuje izvješća, mišljenja i preglede iz područja trgovinske politike i gospodarskih odnosa s inozemstvom koji služe kao stručna podloga za strateške dokumente Vlade Republike Hrvatske i prilagodbu postojećega zakonskog okvira; sudjeluje u pripremi i provedbi programa i projekata financiranih od strane Europske unije te kroz druge oblike međunarodne pomoći, iz područja nadležnosti Državnog ureda.

3.2. Služba za mjere trgovinske politike

Članak 7.

Služba za mjere trgovinske politike obavlja sljedeće upravne i stručne poslove: predlaže i provodi mjere trgovinske politike uključujući carinske mjere i druge zaštitne mjere; surađuje s poslovnom zajednicom u pripremi donošenja instrumenata trgovinske politike; izrađuje, u suradnji s drugim nadležnim središnjim tijelima državne uprave, prijedlog Carinske tarife te njene izmjene u skladu s međunarodnim obvezama Republike Hrvatske i zahtjevima hrvatskoga gospodarstva; prati provedbu i priprema buduću primjenu Općeg sustava povlastica (GSP) Europske unije; analizira provedbu i učinke primjene mjera zaštite domaćega gospodarstva i njihovo usklađivanje sa zakonodavstvom Europske unije i međunarodnim obvezama Republike Hrvatske; koordinira sustav nadzora izvoza robe s dvojnom namjenom; priprema stajališta i u koordinaciji s drugim nadležnim tijelima zastupa hrvatske stavove u okviru radnih skupina Vijeća Europske unije i provedbenim odborima (komitologija) koji se bave pitanjima zaštitnih mjera, carinskih povlastica, robe s dvojnom namjenom, općeg sustava povlastica (GSP) i drugim pitanjima iz nadležnosti Službe; priprema i održava posebnu web-stranicu s detaljnim uvjetima za izvoz i poslovanje na tržištima drugih država u pogledu carina, zaštitnih mjera, dozvola, tehničkih prepreka trgovini i drugih uvjeta i ograničenja.

U sklopu Službe za mjere trgovinske politike ustrojavaju se:

1.1.1. Odjel za carine i zaštitne mjere

1.1.2. Odjel za robu s dvojnom namjenom.

3.2.1. Odjel za carine i zaštitne mjere

Članak 8.

Odjel za carine i zaštitne mjere obavlja sljedeće upravne i stručne poslove: predlaže, provodi i prati primjenu carinskih mjera i drugih zaštitnih mjera; surađuje s poslovnom zajednicom u pripremi instrumenata trgovinske politike; izrađuje prijedlog Carinske tarife i njene izmjene; prati provedbu i priprema buduću primjenu Općeg sustava povlastica (GSP) Europske unije; analizira provedbu i učinke primjene mjera zaštite domaćega gospodarstva i njihovo usklađivanje sa zakonodavstvom Europske unije i međunarodnim obvezama Republike Hrvatske; priprema stavove i sudjeluje u radu radnih skupina Vijeća Europske unije i provedbenim odborima (komitologija) koji se bave pitanjima iz nadležnosti Odjela; priprema i održava posebnu web-stranicu s detaljnim uvjetima za izvoz i poslovanje na tržištima drugih država u pogledu carina, zaštitnih mjera, dozvola, tehničkih prepreka trgovini te drugih uvjeta i ograničenja.

3.2.2. Odjel za robu s dvojnom namjenom

Članak 9.

Odjel za robu s dvojnom namjenom obavlja sljedeće upravne i stručne poslove: predlaže nacrte propisa i izdaje dozvole, vezano uz nadzor robe s dvojnom namjenom; koordinira sustav nadzora izvoza robe s dvojnom namjenom; vodi aktivnosti vezane uz članstvo Republike Hrvatske u Kimberley procesu i izdaje certifikate za izvoz neobrađenih dijamanata; izrađuje nacrte propisa i provodi propise o izvozu i uvozu robe koja se može koristiti za mučenje, prati izvršavanje međunarodnih obveza preuzetih pristupanjem Republike Hrvatske međunarodnim konvencijama i režimima povezanim s nadzorom robe s dvojnom namjenom te sudjeluje u njihovom radu; priprema stavove i sudjeluje u radu radnih skupina Europske unije koje se bave izvozom robe s dvojnom namjenom; sudjeluje u radu međunarodnih organizacija i institucija iz nadležnosti Odjela; usklađuje hrvatsko zakonodavstvo sa zakonodavstvom Europske unije u pitanjima na području izvozne kontrole osjetljive robe, osim oružja; organizira seminare, vezano uz nadzor prometa robe s dvojnom namjenom za tijela državne uprave i domaću industriju te izrađuje i ažurira internet-stranicu o kontroli izvoza na web-stranicama Državnog ureda; priprema i održava Program unutarnje usklađenosti namijenjen tvrtkama radi poštivanja propisa o izvoznoj kontroli; sudjeluje u radu nacionalnih radnih skupina vezano uz restriktivne mjera i sprječavanje širenja oružja za masovno uništavanje; sudjeluje u radu radnih skupina Vijeća Europske unije i provedbenim odborima (komitologija) koji se bave pitanjima iz nadležnosti Odjela.

4. SAMOSTALNA SLUŽBA ZA BILATERALNE GOSPODARSKE ODNOSE

Članak 10.

Samostalna služba za bilateralne gospodarske odnose obavlja sljedeće upravne i stručne poslove: predlaže, priprema, koordinira, prati i sudjeluje u provedbi bilateralnih gospodarskih odnosa Republike Hrvatske s inozemstvom; prati stanje i trendove u gospodarstvima zemalja partnera i predlaže aktivnosti za jačanje gospodarskih odnosa te s tim u vezi surađuje sa svim tijelima državne uprave, agencijama, institucijama i poslovnom zajednicom u Republici Hrvatskoj; priprema i sudjeluje u sjednicama međuvladinih komisija/odbora za gospodarsku suradnju i provedbi njihovih zaključaka; priprema i sudjeluje u bilateralnim posjetima hrvatskoga gospodarskog izaslanstva inozemstvu i obratno; priprema i sudjeluje u bilateralnim gospodarskim aktivnostima, kao što su konferencije, forumi, okrugli stolovi i drugo; obavlja stručne poslove vezane uz sklapanje i izvršavanje međunarodnih ugovora o gospodarskoj suradnji i ugovora o poticanju i uzajamnoj zaštiti ulaganja; prati provedbu navedenih ugovora; surađuje s nadležnim tijelima u pripremi dokumentacije za arbitraže pokrenute na temelju ugovora o poticanju i uzajamnoj zaštiti ulaganja. Sudjeluje u provedbi Ugovora o slobodnoj trgovini, koordinira s drugim institucijama aktivnosti koje proizlaze iz sudjelovanja Republike Hrvatske u Srednjoeuropskom ugovoru o slobodnoj trgovini CEFTA 2006, iz ugovora o slobodnoj trgovini s EFTA-om te s Turskom, koordinira komunikaciju s Tajništvom CEFTA-e. Daje mišljenja, priprema očitovanja, stručna izvješća i materijale za državne dužnosnike, izrađuje periodička i druga izvješća o aktivnostima koje Služba prati i u kojima sudjeluje te obavlja i druge poslove iz svoje nadležnosti.

U sklopu Samostalne službe za bilateralne gospodarske odnose ustrojavaju se:

4.1. Odjel za gospodarsku bilateralu

4.2 Odjel za međunarodne ugovore.

4.1. Odjel za gospodarsku bilateralu

Članak 11.

Odjel za gospodarsku bilateralu obavlja sljedeće upravne i stručne poslove: predlaže, priprema, koordinira, prati i sudjeluje u provedbi bilateralnih gospodarskih odnosa Republike Hrvatske s inozemstvom. Prati stanje i trendove u gospodarstvima zemalja partnera i predlaže aktivnosti za jačanje gospodarskih odnosa te s tim u vezi surađuje sa svim tijelima državne uprave, agencijama, institucijama i poslovnom zajednicom u Republici Hrvatskoj; priprema i sudjeluje u sjednicama međuvladinih komisija/odbora za gospodarsku suradnju i provedbi njihovih zaključaka; priprema i sudjeluje u bilateralnim posjetima hrvatskoga gospodarskog izaslanstva inozemstvu i obratno; priprema i sudjeluje u bilateralnim međunarodnim aktivnostima kao što su konferencije, forumi, okrugli stolovi i sl. te obavlja i druge poslove u okviru svoga djelokruga.

4.2. Odjel za međunarodne ugovore

Članak 12.

Odjel za međunarodne ugovore obavlja sljedeće upravne i stručne poslove: sklapanje, objavljivanje i stavljanje van snage međunarodnih ugovora o gospodarskoj suradnji i ugovora o poticanju i uzajamnoj zaštiti ulaganja; prati provedbu navedenih ugovora; surađuje s nadležnim tijelima u pripremi dokumentacije za arbitraže pokrenute na temelju ugovora o poticanju i uzajamnoj zaštiti ulaganja. Sudjeluje u provedbi ugovora o slobodnoj trgovini, koordinira s drugim institucijama aktivnosti koje proizlaze iz sudjelovanja Republike Hrvatske u Srednjoeuropskom ugovoru o slobodnoj trgovini CEFTA 2006, iz ugovora o slobodnoj trgovini s EFTA-om te s Turskom, koordinira komunikaciju s Tajništvom CEFTA-e te obavlja i druge poslove u okviru svoga djelokruga.

III. UPRAVLJANJE DRŽAVNIM UREDOM

Članak 13.

Radom Državnog ureda upravlja predstojnik, u položaju zamjenika ministra, kojeg imenuje Vlada Republike Hrvatske na prijedlog predsjednika Vlade Republike Hrvatske.

Predstojnik je za svoj rad odgovoran predsjedniku Vlade Republike Hrvatske i Vladi Republike Hrvatske.

Predstojnik ima jednoga zamjenika.

Zamjenika predstojnika imenuje Vlada Republike Hrvatske na prijedlog predstojnika, a na temelju javnoga natječaja.

Zamjenik predstojnika Državnog ureda je za svoj rad odgovoran predstojniku i Vladi Republike Hrvatske.

Glavni tajnik upravlja radom Glavnog tajništva Državnog ureda.

Glavni tajnik za svoj je rad odgovoran predstojniku.

Tajnik Kabineta predstojnika Državnog ureda upravlja radom Kabineta predstojnika.

Tajnik Kabineta predstojnika odgovoran je za svoj rad predstojniku i zamjeniku predstojnika.

Načelnik sektora upravlja radom sektora.

Načelnik sektora odgovoran je za svoj rad predstojniku i zamjeniku predstojnika.

Voditelj samostalne službe upravlja radom samostalne službe.

Voditelj samostalne službe odgovoran je za svoj rad predstojniku i zamjeniku predstojnika.

Voditelj službe u sektoru upravlja radom službe.

Voditelj službe u sektoru odgovoran je za svoj rad predstojniku, zamjeniku predstojnika i načelniku sektora.

Voditelj odjela upravlja radom odjela.

Voditelj odjela je za svoj rad odgovoran predstojniku, zamjeniku predstojnika, načelniku sektora i voditelju službe u sektoru.

Voditelj odjela u samostalnoj službi je za svoj rad odgovoran predstojniku, zamjeniku predstojnika i voditelju samostalne službe.

IV. SLUŽBENICI I NAMJEŠTENICI DRŽAVNOG UREDA

Članak 14.

Poslove i zadatke iz djelokruga Državnog ureda, ovisno o vrsti, složenosti, stručnoj spremi i drugim uvjetima obavljaju službenici i namještenici, raspoređeni na radna mjesta, sukladno propisima.

Pravilnikom o unutarnjem redu Državnog ureda utvrđuje se broj potrebnih državnih službenika i namještenika s naznakom njihovih osnovnih poslova i zadaća i stručnih uvjeta potrebnih za njihovo obavljanje, njihove ovlasti i odgovornosti te druga pitanja od značenja za rad Državnog ureda koja nisu uređena Uredbom o načelima za unutarnje ustrojstvo tijela državne uprave i ovom Uredbom.

Pravilnik o unutarnjem redu Državnog ureda donosi predstojnik, uz prethodno pribavljenu suglasnost središnjeg tijela državne uprave, nadležnog za službeničke odnose.

Članak 15.

Okvirni broj državnih službenika i namještenika potrebnih za obavljanje poslova iz nadležnosti Državnog ureda određuje se u tablici koja je u prilogu ove Uredbe i njezin je sastavni dio.

V. OBAVLJANJE POSLOVA UNUTARNJE REVIZIJE ZA POTREBE UREDA

Članak 16.

Poslove unutarnje revizije za potrebe Državnog ureda obavlja Ured Vlade Republike Hrvatske za unutarnju reviziju.

VI. PRIJELAZNE I ZAVRŠNE ODREDBE

Članak 17.

Financijsko-planske, računovodstvene, poslove planiranja, upravljanja i razvoja ljudskih potencijala i druge opće poslove, te poslove pisarnice, administrativne i pomoćno-tehničke poslove za potrebe Državnog ureda obavljat će Ured za opće poslove Hrvatskoga sabora i Vlade Republike Hrvatske do dana preuzimanja tih poslova od strane Državnog ureda, a najkasnije do 31. srpnja 2012. godine.

Članak 18.

Pravilnik o unutarnjem redu Državnog ureda predstojnik će donijeti u roku 30 dana od dana stupanja na snagu ove Uredbe, uz prethodnu suglasnost središnjeg tijela državne uprave nadležnog za službeničke odnose.

Članak 19.

Predstojnik će donijeti rješenja o rasporedima na radna mjesta na temelju Pravilnika iz članka 18. ove Uredbe u roku 30 dana od dana stupanja na snagu Pravilnika o unutarnjem redu.

Članak 20.

Danom stupanja na snagu ove Uredbe prestaje važiti Uredba o unutarnjem ustrojstvu Ministarstva gospodarstva, rada i poduzetništva (»Narodne novine« br. 41/2008, 119/2008, 81/2010 i 131/2010), u dijelu koji se odnosi na trgovinsku politiku i međunarodne gospodarske odnose.

Članak 21.

Ova Uredba stupa na snagu danom objave u »Narodnim novinama«.

Klasa: 023-03/12-01/07

Urbroj: 5030105-12-1

Zagreb, 16. veljače 2012.

Predsjednik
Zoran Milanović, v. r.

PRILOG

OKVIRNI BROJ DRŽAVNIH SLUŽBENIKA I NAMJEŠTENIKA POTREBNIH ZA OBAVLJANJE POSLOVA IZ NADLEŽNOSTI DRŽAVNOG UREDA

|  |  |  |
| --- | --- | --- |
| Redni broj | Naziv unutarnje ustrojstvene jedinice | Broj službenika i namještenika |
| 1. | Kabinet predstojnika | 8 |
| 2. | Glavno tajništvo | 9 |
| 3. | Sektor za trgovinsku politiku i poslove Europske unije | 1 |
| 3.1. | Služba za poslove Europske unije i multilateralne organizacije | 11 |
| 3.2. | Služba za mjere trgovinske politike | 1 |
| 3.2.1. | Odjel za carine i zaštitne mjere | 5 |
| 3.2.2. | Odjel za robu s dvojnom namjenom | 4 |
| 4. | Samostalna služba za bilateralne gospodarske odnose | 1 |
| 4.1. | Odjel za gospodarsku bilateralu | 5 |
| 4.2. | Odjel za međunarodne ugovore | 4 |
|  | Državni ured za trgovinsku politiku – UKUPNO | 49 |

Uredba, NN 21/2012-559